Radu Vasile

Radu Vasile () a fost un om politic și istoric român, cel de-al 57-lea prim ministru al României între 1998 și 1999, propus de PNȚCD.

Biografie
Tatăl său, avocat, a fost deținut politic. A decedat în 1986.

Studiile gimnaziale și liceale le-a urmat la Drăgășani și Orăștie. Din motive de dosar, în plină epocă stalinistă, nu s-a putut înscrie la facultate, urmând mai întâi cursurile Școlii Tehnice Sanitare, pe care le-a absolvit în 1962. După relativul dezgheț din anii 1960 a devenit student al Facultății de Istorie a Universității București, pe care a absolvit-o cu rezultate excelente (al treilea din promoție) în anul 1967. A fost repartizat la Muzeul Satului, de unde a plecat, prin concurs, la Institutul de Istorie „Nicolae Iorga” al Academiei Române, ca cercetător stagiar. Tot prin concurs a ajuns în învățământul universitar, mai întâi asistent și apoi lector la catedra de istorie economică de la ASE. În 1977 și-a susținut teza de doctorat în istorie, dar, nefiind membru al PCR, nu a avansat în ierarhia universitară, fiind promovat conferențiar abia după Revoluție, în 1990, când este ales prodecan la Facultatea de Comerț. În 1993, deci „la termen”, fără să ardă etapele, a devenit profesor universitar.

Începând din 2010 starea sa de sănătate s-a înrăutățit, iar astfel a renunțat la aparițiile sale de pe scena politică. A fost diagnosticat cu cancer de colon, urmând să suporte intervenții chirurgicale în România, dar și în Israel. A decedat pe 3 iulie 2013 din cauza unor complicații ale cancerului de colon de care suferea. A fost înmormântat în data de 5 iulie 2013 în Cimitirul Bellu Catolic din București. Slujba de înmormântare a fost oficiată de arhiepiscopul mitropolit Ioan Robu.

Activitatea politică
Din ianuarie 1990 este membru PNȚ-CD. Pe linie de partid Radu Vasile a avansat gradual: șef de departament (Departamentul de studii), membru supleant al BCCC după congresul PNȚ-CD din septembrie 1991, purtător de cuvânt din 1991, senator de Bacău din 1992, secretar general după Congresul din 1996. Între anii 1993-1994 a fost director al ziarului „Dreptatea”.

Din 1993 a fost vicepreședinte al Senatului României și vicepreședinte al Comisei Senatoriale de Buget-Finanțe (comisia pentru buget, finanțe, activitatea bancară și piața de capital). În legislatura 1996-2000, Radu Vasile a fost membru în grupurile parlamentare de prietenie cu Federația Rusă și Statul Israel. În legislatura 2000-2004, Radu Vasile a fost membru în grupurile parlamentare de prietenie cu UNESCO și Republica Libaneză. Radu Vasile a inițiat 2 propuneri legislative din care 1 a fost promulgată lege.  

În planul politicii externe, Radu Vasile a avut de asemenea o activitate importantă, fiind membru fondator al Forumului Central European, alături de Raymond Barre (fost prim-ministru al Franței), Helmut Schmidt (fost cancelar al Germaniei) și alții.

A conferențiat pe teme de istorie românească la „Ecole Doctorale” de la Sorbona și a susținut peste 50 de comunicări științifice la sesiuni academice din țară și străinătate.

Radu Vasile a fost senator în legislaturile 1992-1996, 1996-2000 și 2000-2004 din partea Partidului Democrat; a fost membru în grupurile parlamentare de prietenie cu Libanul și UNESCO. În funcția de prim-ministru a fost confruntat cu Mineriada din ianuarie 1999, soluționată prin așa-numita Pace de la Cozia. A publicat și poezie, sub pseudonimul Radu Mischiu.

Scrieri 
 Economia mondială: căile și fazele modernizării Editura Albatros (1987)
 Valută și economie (1994)
 Monedă și politică fiscală Editura Uranus (1994)
 De la secolul de fier la cel de-al doilea război mondial Editura Silex (1998)
 Între echilibru și recesiune: teorie și practici de macrostabilizare (1998)
 Se închide cercul? Editura Nemira (1999)
 Fabricius Editura Polirom (1999)
 Echilibru în toate - poezie Editura Cartea Româneasca (1999)
 Pacientul român - pamflete politice Editura Nemira (2000)
 Cursa pe contrasens - Amintirile unui Prim-Ministru Editura Humanitas (2002)
 Buricul președintelui Editura Galaxia Gutenberg (2009)
 Tunica Ruptă Editura Galaxia Gutenberg (2009)

Traduceri

 Martor al Speranței - Biografia Papei Ioan Paul al II-lea (1920-2005), George Weigel Editura Galaxia Gutenberg (2007)
 Moarte și viață veșnică, Joseph Ratzinger Benedict al XVI-lea Editura ARCB (2012)

Note

Bibliografie

Vezi și 

 Guvernul Radu Vasile

Legături externe 

 Cine a fost Radu Vasile, Cristian Fierbinteanu, Ziarul financiar, accesat la 3 iulie 2013.
 Radu Vasile, între politică și poezie, 3 iulie 2013, Cristina Botezatu, Evenimentul zilei
 Radu Vasile și pacea de la Cozia, 3 iulie 2013, Evenimentul zilei

Interviuri

 VIDEO Radu Vasile: România, țara aparențelor. Nimic nu e ceea ce pare a fi , 7 iulie 2010, Silvana Chiujdea, Adevărul
 Radu Vasile, fost prim ministru: Ce i-am promis lui Cozma? Fotbaliști , 12 iulie 2010, Ovidiu Nahoi, Ion M. Ioniță, Adevărul
 Video: Radu Vasile, prim-ministru al României (1998-1999): „Traian Băsescu a ratat intrarea în istorie”, 8 iulie 2011, George Rădulescu, Adevărul
 ULTIMUL interviu al lui Radu Vasile în EVZ: "Lumea se îndreaptă spre autoritarism" , 3 iulie 2013, Adrian Pătrușcă, Evenimentul zilei

Nașteri în 1942
Nașteri pe 10 octombrie
Decese în 2013
Decese pe 3 iulie
Istorici români
Politicieni români
Prim-miniștrii României
Sibieni
Politicieni români din secolul al XX-lea
Politicieni români din secolul al XXI-lea
Cavaler al Ordinului Steaua României
Senatori români 1992-1996
Senatori români 1996-2000
Senatori români 2000-2004
Profesori universitari români
Înmormântări în Cimitirul Bellu
Membri PNȚCD
Membri ai Partidului Democrat (România)